UREKA แรลลี่ยาว-บวกแรง8% นิวไฮในรอบ 3 ปี 8 เดือน ลุ้นปีนี้รายได้โตเข้าเป้า40%
UREKA แรลลี่ยาว-บวกแรง8% นิวไฮในรอบ 3 ปี 8 เดือน ลุ้นปีนี้รายได้โตเข้าเป้า40% โดย ณ เวลา 10.53 น. อยู่ที่ระดับ 2.20 บาท บวก 0.16 บาท หรือ 7.84 ด้วยมูลค่าซื้อขาย 8.67 ล้านบาท
27 พ.ย. 2561

ผู้สื่อข่าวรายงานว่า บริษัท ยูเรกา ดีไซน์ จำกัด (มหาชน) หรือ UREKA ณ เวลา 10.53 น. อยู่ที่ระดับ 2.20 บาท บวก 0.16 บาท หรือ 7.84 ด้วยมูลค่าซื้อขาย 8.67 ล้านบาท ราคาหุ้นปรับตัวขึ้นแรงต่อเนื่องโดยสูงสุดในรอบ 3 ปี 8 เดือน โดยเทียบตั้งแต่หุ้นเคยขึ้นไปทดสอบระดับ 3.20 บาท เมื่อวันที่ 19 มี.ค.61

อนึ่งก่อนหน้านี้นายวิเชษฐ์ เมืองจันทร์ กรรมการผู้จัดการ บมจ.ยูเรกา ดีไซน์ (UREKA) เปิดเผยว่า ผลประกอบการในไตรมาส 3/61 มีรายได้รวม อยู่ที่ 95.20 ล้านบาท คิดเป็นเพิ่มขึ้น 33.05% เมื่อเทียบกับช่วงเดียวกันปีก่อนที่มีรายได้รวม 71.55 ล้านบาท และและขาดทุนลดลงอยู่ที่ 0.15 ล้านบาท เมื่อเทียบกับช่วงเดียวกันปีก่อนที่ขาดทุนสุทธิ 9.22 ล้านบาท
สำหรับผลประกอบการงวด 9 เดือนแรกปีนี้ มีรายได้รวม อยู่ที่ 286.73 ล้านบาท เพิ่มขึ้น 78.30% เมื่อเทียบกับช่วงเดียวกันปีก่อนที่มีรายได้รวม 160.81  ล้านบาท และพลิกมีกำไรอยู่ที่ 14.65 ล้านบาท เมื่อเทียบกับช่วงเดียวกันปีก่อนที่ขาดทุนสุทธิ 50.45 ล้านบาท
การที่ผลประกอบการกลับมาเทิร์นอะราวด์ได้ มีสาเหตุหลักจากบริษัทฯ มีการขยายชนิดสินค้าและฐานลูกค้าเพิ่มต่อเนื่องมาจากปี 2560 อีกทั้งบริษัทฯยังมุ่งเน้นรับงานที่มีมาร์จิ้นสูงขึ้น จึงทำให้มีการฟื้นตัวได้แรง
ปัจจุบันบริษัทฯมีงานในมือ (Backlog) อยู่ที่ 170 ล้านบาท ซึ่งคาดว่าจะเริ่มทยอยรับรู้รายได้ในปีนี้และปีหน้า โดยบริษัทมั่นใจว่ารายได้ในปีนี้จะเติบโตไม่ต่ำกว่า 40% จากปีก่อนที่มีรายได้ 247 ล้านบาท เป็นไปตามเป้าหมายที่วางไว้ หลังจากงวด 9 เดือนที่ผ่านมาบริษัทฯมีรายได้เติบโตถึง 78.30% คาดว่าสัดส่วนรายได้ในปีนี้จะแบ่งเป็น 1.กลุ่มเครื่องจักรและระบบการผลิตอัตโนมัติรวม 90% แยกเป็นในอุตสาหกรรมยานยนต์ 65% และนอกอุตสาหกรรมยานยนต์ 25% และ 2. กลุ่มงานระบบคลังสินค้าอัตโนมัติ 10% ซึ่งอยู่นอกอุตสาหกรรมยานยนต์ทั้งหมด